L'Amazoni erani cunsidirati numichi di i Grechi in quantu, in una sucità maschilista com'è quidda greca, l'esistenza di donni guerrieri ùn era mancu cuncipibili è dunqua ripprisintavani a barbaria chì si contrappunia à l'ordini di a civilisazioni ellenica. L'Amazoni sò citati friquintamenti in a litteratura classica greca. Oltri à i discrizzioni etnugrafichi di autori com'è Erodotu, Strabonu, Diodoru Siculu chì cercani di cunghjucà mitu è sturiugrafia, ma senza uparà una netta distinzioni l'unu da l'altra, ci sò naturalamenti quiddi più nittamenti puitichi è mitulogichi. Unu di i rifirimenti epichi più antichi hè sicuramenti quiddu di l'Iliadi in u quali sò minziunati dui volti. In Iliadi III.188-190, Priamu ricorda d'avè cumbattutu l'Amazoni com'è alliatu di Otreu è Migdonu, dui suvrani di a Frigia (Turchia norduccidintali). L'Amazoni, ricorda Priamu, erani «ὰντιάνεραι» (uguali à i masci, forti com'è i masci), ma ùn erani micca numarosi com'è l'Achei. Priamu cita ancu u locu di a battaglia chì apparisci cuncordu incù i rifirimenti mitugrafichi à l'Amazoni di u Pontu: i rivi di u fiumu Sangariu (Σαγγάριος in grecu, Sangarius in latinu) chì hè u nomu anticu di u fiumu Sakarya in a rigioni storica di a Frigia. In Iliadi VI.186[20], a lotta contr'à l'Amazoni hè una di l'impresi scompii da Bellerofonti chì paraguneghja, essendu l'Amazoni i più forti frà i donni, à un'altra impresa di l'eroi, minziunata in u versu pricidenti: u scontru incù i Solimi contr'è i quali Bellerofonti avaristi cumbattutu a più dura battaglia incù omini. In l'Etiopidi, un puema epicu di Arctinu di Miletu ricuddanti à u VIIu seculu à.C. è moltu notu in l'ità classica, ma di u quali ci hè parvinutu solu un brevi frammentu uriginali è un riassuntu di u V seculu à.C., era narrata a participazioni di l'Amazoni, vidati da a so righjina Pentesilea, à a guerra di Troia com'è alliati, sta volta, di [[Priamu]. U cori di u puema era u scontru frà Achilli è Pentesilea chì si cuncludia incù a morti di quist'ultima par manu di l'eroi grecu è a ristituzioni di u so corpu à i Troiani da parti di un Achilli cummossu è pienu d'ammirazioni versu l'amazoni tantu di essa accusatu di tradimentu da un so cumpagnu d'armi. I sintimenti d'Achilli in l'Etiopidi, cusì prossimi à l'amori versu a fiera numica, è a tragicità intrinseca di a vicenda, erani idiali par essa trasfurmati, duranti u Rumanticisimu, in un intensu drama psiculogicu d'amori è di morti. È cusì, probbiu, u svilupparà u dramaturgu tedescu Heinrich von Kleist in a so tragedia Penthesilea (1808) in a quali una righjina di l'Amazoni resa scema da u cuntrastu invariscibuli frà l'amori è l'urgogliu sbrana, incù i so ghjacari, u corpu di Achilli.